周郎昨赞元戎幕,夜眺秦川登剑阁。函关不用一丸泥,谈笑生风扫河洛。君王尺一唤渠回,贮之凤阁与鸾台。不赞元戎赞丞相,笔补造化裨盐梅。龙媒志在横八极,天闲玉鞯羁不得。又挥白羽岸纶巾,却去武昌寻赤壁。一览亭前山月明,志功堂下大江横。前称公瑾后元吉,君家世有千人英。公瑾小乔在何许,元吉小蛮花解语。看君一箭落胡星,如皋一笑倾人城。金印如斗带万钉,何人为作燕然铭。